stanford-oval/wikipedia huggingface dataset:
יצחק אברכהן

| --- | --- |
אין תמונה חופשית
 לידה:  6 בפברואר 1955 (בן 69) מגדל העמק, ישראל
 מדינה:  ישראל 
 כינוי:  איציק
 השתייכות:   צבא הגנה לישראל
 תקופת הפעילות:  1973–2000 (כ־27 שנים)
 דרגה:   אלוף-משנה
 תפקידים בשירות
 מפקד גדוד 950  מפקד בא"ח גולני  סגן מפקד חטיבת גולני  מפקד החטיבה הדרומית ברצועת עזה  מפקד חטיבת יהודה  מפקד חטמ"ר העמקים 228  סגן מפקד עוצבת הגליל  נספח צבאי בשווייץ
 תפקידים אזרחיים
 מנכ"ל שופרסל  יו"ר שופרסל
 
יצחק (איציק) אַבֶּרכֹּהֵן (נולד ב-6 בפברואר 1955) הוא מנהל ישראלי. כיהן כיו"ר חברת שופרסל וקודם לכן כמנכ"ל החברה. אברכהן שירת בצה"ל כקצין בדרגת אלוף-משנה עד לשחרורו בשנת 2000. במהלך שירותו פיקד על החטיבה הדרומית ברצועת עזה, חטיבת יהודה, ובהמשך שימש סגן מפקד עוצבת הגליל ונספח צבאי בשווייץ.
ביוגרפיה

אברכהן נולד וגדל במגדל העמק. הוריו ניצולי השואה עלו מרומניה. אביו עבד כנהג משאית ולאחר מכן ניהל את מחלקת הקירור בפרי העמק, אמו הייתה גננת ופעילה בהסתדרות העובדים.
אברכהן סיפר שהחוויה שעיצבה את אישיותו והדחף שלו להצליח היא פשיטת רגל שחוו הוריו שהיה בן 12.
באוגוסט 1973 התגייס לחטיבת הצנחנים ולאחר קורס קציני חי"ר עבר לשרת בחטיבת גולני. שימש מפקד מחלקה, מפקד פלוגה, מד"ר וסמג"ד בבסיס האימונים החטיבתי "בזק" וסגן מפקד גדוד 12. לאחר שהועלה לדרגת סא"ל פיקד על גדוד 950 בנח"ל (לימים גדוד 50 בנח"ל), בהמשך חזר לחטיבת גולני ושימש מפקד בסיס הטירונים החטיבתי, לאחר מכן מונה לסגן מפקד חטיבת גולני. ב-1988 מונה למפקד הראשון של החטיבה הדרומית ברצועת עזה ושימש בתפקידו עד שנת 1989, לאחר מכן יצא ללימודים במכללה לפיקוד למטה של צבא ארצות הברית בפורט לוונוורת' שבקנזס. בשובו מונה ב-1990 למפקד חטיבת יהודה עד שנת 1991. לאחר מכן שירת כסגן מפקד עוצבת הגליל ומח"ט חטיבה מרחבית 228 בצמח. ב-1993 מונה למפקד מחוז כנרת בפיקוד העורף. בתפקידו האחרון בשירות הקבע שימש במשך שלוש שנים כנספח צה"ל וראש משלחת משרד הביטחון בשווייץ עם אחריות גם לאוסטריה, סלובקיה וסלובניה.
לאחר שחרורו בשנת 2000 החל לעבוד בחברת שופרסל, בה שימש מנהל אזור חיפה וב-2003 מונה למנהל רשתות עירוניות. ב-2004 מונה לסמנכ"ל תפעול וכעבור כארבע שנים התמנה גם לאחראי על ניהול שרשרת האספקה. ב-1 בינואר 2012 מונה למנכ"ל החברה. כמנכ"ל החברה החל בתהליך של תוכנית התייעלות, שכללה סגירת סניפים וצמצום שטחם של סניפים קיימים, צמצום בכוח האדם, צמצום במגוון המוצרים בסניפי הדיסקאונט, ביטול הנחות למועדוני לקוחות וחיזוק שירות המכירות און-ליין של הרשת ("שופרסל אונליין") תוך הגדלת היקף מכירותיו. במהלך תקופת כהונתו מניית החברה עלתה ביותר מ-100% וב-2019 הגיעו מכירות החברה ל-13.36 מיליארד ש"ח.
בינואר 2022 הודיע על התפטרותו מתפקיד מנכ"ל שופרסל, שנכנסה לתוקף במרץ אותה שנה. ביוני 2022 מונה ליו"ר שופרסל. ב-2024, לאחר רכישת השליטה בקבוצת שופרסל בידי שלומי ויוסי אמיר, סיים את תפקידו בחברה.
חיים אישיים

אברכהן נשוי למיכל ואב לשלוש בנות, ומתגורר בתל אביב. הוא בעל תואר ראשון ושני במדע המדינה מאוניברסיטת חיפה.
הערות שוליים

↑  ליאת רון‏, תקציר מנהלים: מנכ"ל שופרסל מדבר על הכל, באתר וואלה, 19 באוגוסט 2021
↑  ילקוט הפרסומים, פברואר 1993
↑  יורם גביזון, מנכ"ל שופרסל החדש סוגר סניפים בירושלים, אשדוד ועפולה, באתר TheMarker‏, 7 בפברואר 2012
↑  מירב קריסטל, צמצומים בשופרסל: נסגור 15 סניפים, באתר ynet, 26 ביוני 2014
↑  צבי זרחיה, יחימוביץ': "מנכ"ל שופרסל אמר לי שלא יפטר אף עובד", באתר TheMarker‏, 21 במרץ 2012
↑  נורית קדוש, כלכליסט, צמצומים בשופרסל: שימוע ל-100 עובדים, באתר ynet, 28 באוקטובר 2014
↑  גיל קליאן, בלעדי ל"כלכליסט": שופרסל דיל משנה קונספט - פחות מוצרים, יותר מכירות של מוצרים זולים, באתר כלכליסט, 10 בספטמבר 2012
↑  יניב רחימי, אברכהן: "נכפיל את המכירות של שופרסל באינטרנט ל-3 מיליארד שקל בשנה", באתר כלכליסט, 27 במרץ 2018
↑  הבחישות מאחורי הקלעים שהפכו את איציק אברכהן לבעל השליטה בשופרסל, באתר www.msn.com
↑  מניית שופרסל, נתוני מסחר - כלכליסט מניות, באתר כלכליסט
↑  נווית זומר, שופרסל: המנכ"ל איציק אברכהן הודיע על התפטרותו, באתר ynet, 23 בינואר 2022
↑  נורית קדוש, איציק אברכהן מונה לתפקיד יו"ר דירקטוריון שופרסל, באתר כלכליסט, 23 ביוני 2022
↑  נורית קדוש, האחים אמיר מונו למנכ"לי שופרסל, איציק אברכהן ואורי וטרמן התפטרו, באתר כלכליסט, 7 באפריל 2024
מאהר דבאח

אין תמונה חופשית
מאהר דבאח (נולד ב-1974) הוא מרצה ערבי-ישראלי פרופסור בתחום ההגבלים העסקיים, המלמד וחוקר כיום באוניברסיטת לונדון בבריטניה.
דבאח נולד בכפר דיר אל אסד שבגליל, כבן זקונים להורים מעוטי השכלה ואח לשלושה בנים ושלוש בנות. הוא גדל בישראל לפני שעבר לגור בבריטניה. סיים ב-1996 תואר ראשון במשפטים באוניברסיטת ויילס Aberystwyth, חזר לישראל ועבר מבחני הסמכה. לאחר מכן חזר לבריטניה ולמד לתואר שני ושלישי בקינגס קולג' בלונדון. עבודת הדוקטורט שלו עסקה בגלובליזציה של דיני תחרות; היא יצאה כספר בהוצאת קיימברידג' והפכה לרב-מכר ותורגמה לשפות רבות. דבאח התמנה לפרופסור כבר בגיל 28.
ב-2005, בהמשך לעבודתו כפרופסור-חבר בבית הספר קווין מרי, החל בישראל התמחות כעורך דין אצל השופט יורם דנציגר, והמשיך בהתמחות בבית המשפט העליון אצל השופט אהרן ברק.
דבאח נחשב כיום למומחה מוביל בתחום ההגבלים העסקיים והתחרות העסקית. הוא מכהן כמנהל המרכז הבינתחומי של דיני ומדיניות התחרות באוניברסיטת לונדון, וכיועץ של גופים ממשלתיים ועסקיים, כמו גם ארגונים בינלאומיים ובהם ארגון OECD. הוא העורך הראשי של סדרת ההגבלים העסקיים מטעם הוצאת אוניברסיטת קיימברידג'. פרסם שבעה ספרים ומאות מאמרים בכתבי עת אקדמיים.
מכהן גם כפרופסור-אורח במכללה למינהל בישראל, בה ייסד את מרכז המחקר הראשון בתחום ההגבלים העסקיים בישראל.
דבאח הוא הישראלי הראשון שהגיע לדרגת פרופסור מן המניין בתחום ההגבלים העסקיים. הוא גם הערבי-ישראלי הראשון אשר זכה בדרגה זו בתחום המשפטים בכלל.
ב-2011 היה מועמד לתפקיד הממונה על ההגבלים העסקיים בישראל, אך לא נבחר.
דבאח פעיל בארגוני צדקה ומממן קרן התורמת לבתי ספר בקרב המגזר הערבי בישראל.
הערות שוליים

↑  נעמה סיקולר, שמחון ונתניהו יקבעו את זהות הממונה על ההגבלים, באתר כלכליסט, 19 בינואר 2011
↑  אורה קורן, מאהר דבאח ומירב בארי מובילים בהתמודדות לממונה על ההגבלים, באתר הארץ, 1 במרץ 2011
יקי דוניץ

| --- | --- |

 לידה:  10 במרץ 1955 (בן 69) בת ים, ישראל 
 מדינה:  ישראל 
 השכלה:  הטכניון – מכון טכנולוגי לישראל 
 
יקי דוניץ (משמאל) עם דני גולדשטיין בכנס באורלנדו שבפלורידה ב-1998
יקי (יעקב) דוּניץ (נולד ב-10 במרץ 1955) הוא יזם ישראלי בתחום עיבוד נתונים, יו"ר חברת הנדל"ן "אחים דוניץ" לשעבר.
ביוגרפיה

יקי דוניץ נולד וגדל בבת ים. בן לאריה דוניץ.
ב-1975 סיים לימודים במחלקה למדעי המחשב בטכניון. בשנת 1978 הקים את "משוב שרותי מיכון ועיבוד נתונים". ב-1983 שינתה החברה את שמה ל"משוב מחשבים" והונפקה בבורסה לניירות ערך בתל אביב. החברה התמקדה בשתי פעילויות מרכזיות: מוצר תכנה בשם "מג'יק", ושיווק של מוצרי חברת הרשתות נובל. בהמשך השלים דוניץ גם תואר בפילוסופיה של הלשון באוניברסיטת תל אביב בשנת 1996.
באפריל 2000 מונה ליושב ראש חברת הנדל"ן אחים דוניץ, ושימש בתפקיד זה עד יוני 2022. החברה הוקמה ב-1963 על ידי אביו ודודו. החברה הונפקה בבורסה בתל אביב בשנת 1993.
"משוב מחשבים" ייסדה חברות בת שנסחרו בתל אביב ובנאסד"ק. חברת הבת הראשונה מביניהן, "מג'יק תעשיות תוכנה" - שכללה מחולל יישומים ייחודי - עסקה בפיתוח ושיווק כלים לפיתוח תוכנה, והעסיקה מאות עובדים. בין החברות שבהן השקיעה משוב (ששינתה את שמה מאז פעמיים), נמצאות פורטל האינטרנט וואלה!, וחברות ההייטק בבילון, אלאדין, סאפיינס ורבות אחרות. באוגוסט 2019 חזר דוניץ לפורמולה כמנכ"ל, וחבר מחדש לשותפו במשך שנים רבות ויושב ראש החברה, דני גולדשטיין.
ביוגרפיה > מערכות לשיחות טקסטואליות

מאז סוף שנות ה-90, עסק בעיבוד שפה טבעית (NLP), והקים את חברת AI Research, שב-2015 ייסדה את IMperson ltd, עם חברת בת שבסיסה בלוס אנג'לס, IMperson Inc, וזו יצרה מערכות בינה שיחתית (Conversational AI) עבור תאגידי ענק בתחום התקשורת והבידור - בין היתר, דיסני, אולפני יוניברסל, אולפני פרמאונט, CBS, נשיונל ג'יאוגרפיק, יונדאי וסקייפ.
תחת AI Research, פיתח דוניץ סדרת מערכות שיחתיות (הידועות גם כ"צ'אטבוט") במגוון תחומים, ובסך הכל רשם מעל 4 מיליון שיחות עם משתמשים שונים, החל מבוטים פשוטים של שאלות ותשובות למסנג'ר, ועד לעוזרים קוליים המדמים שיחה אנושית.
בשנת 2009, הקים דוניץ את חברת BioCatch, המתמחה בניתוח התנהגותי ומסייעת בווידוא זהות ומניעת תרמיות[דרוש מקור][מפני ש...].
בשנת 2012, הציג דוניץ את אלן (הקרוי על שם טיורינג), ישות מבוססת צ'אטבוט, שמוקמה במוזיאון ישראל בירושלים ושוחחה עם מאות משתמשים מדי יום.
בשנת 2019 הקים דוניץ את חברת CoCoHub - Conversational Components, המאפשרת למפתחים וכותבים ליצור רכיבי שיחה תחת API מאוחד. באותה שנה, מכר דוניץ את IMperson לחברת פורמולה ויז'ן; בין היתר, תחת הפלטפורמה הזו, נחשפה לראשונה בעיה בבוט חדש עליו הכריזה חברת פייסבוק. בספטמבר 2019 מונה למנכ"ל פורמולה ויז'ן, ששינתה את שמה ל"איי.אי. מערכות שיחה".
ביוגרפיה > חיים אישיים

יקי נשוי לאסתי מכנס ואב לשלוש בנות, בהן מאיה דוניץ וקרן דוניץ.
הערות שוליים

↑  Artificial Intelligence vs. Natural Stupidity: What's The Difference?, The AI Journal, ‏2020-02-06 (באנגלית)
↑  יקי דוניץ עובר לנדל"ן; ישמש כיו"ר הדירקטוריון באחים דוניץ, באתר גלובס, 18 באפריל 2000
↑   אתר האינטרנט הרשמי של אחים דוניץ
↑  אחים דוניץ - דוח תקופתי לשנת 2022, באתר "מאיה"
↑   ערן אזרן, סיום הסכסוך המשפחתי ו"בום" הנדל"ן העירו את דוניץ מתרדמה בת שני עשורים, באתר TheMarker‏, 27 בדצמבר 2017
↑  שירי חביב ולדהורן, ‏יקי דוניץ שוב עושה עסקים עם גולדשטיין: חוזר לניהול פורמולה, באתר גלובס, 14 באוגוסט 2019
↑  גל מור, מסתרי תינוק המכונה הראשון, באתר ynet, 17 ביוני 2001
↑  Imperson launches Zootopia’s Officer Judy Hopps bot on Facebook Messenger, VentureBeat, ‏2016-06-01 (באנגלית)
↑  National Geographic leverages Einstein Messenger chatbot in Genius promo, The Drum (באנגלית)
↑  עומר כביר, האיש שמלמד מחשבים לדבר, באתר כלכליסט, 14 באוקטובר 2009
↑  מקודשת (מבית עונת התרבות בירושלים), באתר https
↑  מייקי לוי‏, "יהודים רשעים": פייסבוק חושפת בוט חדש, ומסתבר שהוא אנטישמי, באתר וואלה, 7 במאי 2020
יפעת סלע

| --- | --- |

יפעת סלע, 2017
 לידה:  8 באוגוסט 1973 (בת 51) י' באב תשל"ג
 מדינה:  ישראל
 מקום מגורים:  מודיעין
 פעילות בולטת:  הקמת עמותות המעודדות שוויון הזדמנויות והכלה חברתית.
 ידועה בשל:  ניהול עמותת אלומה והובלת שינוי חברתי ביחס לשירות נשים דתיות בצה"ל
 השכלה:  תואר ראשון ושני במדעי היהדות ומגדר, תואר שני במשפטים
 תפקיד:  מנכ"ל
 בן זוג:  יאיר סלע
יפעת סלע (נולדה בי' באב תשל"ג, 8 באוגוסט 1973) היא יושבת הראש של אמונה - תנועת האשה הדתית לאומית. בעבר הייתה סגנית מנהלת רשות החברות הממשלתיות ומנכ"לית עמותת אלומה, המעודדת צעירים מאוכלוסיות בעלות ייצוג חסר במוקדי ההשפעה, להצטרף למעגלי העשייה והתרומה, תוך שמירה על ערכיהם ואורחות חייהם הייחודיים.
סלע מומחית בניהול ובהובלת שינויים חברתיים בקרב צעירים ישראלים, ופועלת לשינוי בציונות הדתית בנושא גיוס נשים דתיות לצה"ל.
ביוגרפיה

יפעת סלע נולדה בישראל, לדבורה ונתן אשל. לסלע שלושה אחים. בילדותה למדה בבית הספר Dov Revel בניו יורק, בזמן שליחות משפחתית.
את לימודיה התיכוניים למדה באולפנית תל אביב, והייתה חברה בתנועת הנוער בני עקיבא, שם הייתה חניכה ומדריכה.
שירתה בצה"ל כמורה חיילת בבית ספר שדה כפר עציון של החברה להגנת הטבע. לאחר מכן המשיכה לעבוד בחברה להגנת הטבע במשך עשור .
לסלע תואר ראשון במדעי היהדות מאוניברסיטת בר-אילן במחלקה ללימודי ארץ ישראל, ותואר שני במשפטים מאוניברסיטת בר-אילן. לה תואר שני נוסף מהתוכנית ללימודי מגדר בבית המדרש לרבנים באמריקה בניו יורק.
מועמדותה של סלע לתפקיד יו"ר רשות השירות הלאומי-אזרחי בשנת 2018 עוררה התנגדות, והיא לא מונתה לתפקיד.
בשנים 2020 - 2022 הייתה סגנית מנהלת רשות החברות הממשלתיות.
בנובמבר 2022 נבחרה ליו"ר אמונה - תנועת האשה הדתית לאומית ונכנסה לתפקיד בפברואר 2023.
סלע מתגוררת בעיר מודיעין, עם בעלה יאיר (עורך דין), ולהם ארבעה ילדים.
פעילות חברתית

סלע פועלת לקידום שוויון הזדמנויות וקידום אוכלוסיות מוחלשות בחברה הישראלית.
בשנת 2008 הצטרפה כחברת ועדת היגוי שותפות 2000 מודיעין רוצ'סטר של הסוכנות היהודית, ועדה שבה לקחה חלק פעיל עד שנת 2016.
החל משנת 2011, מכהנת כחברת ועד מנהל ב"אמונה - תנועת האשה הדתית לאומית". בנובמבר 2022 נבחרה ליו"ר התנועה.
בשנים 2012 ועד 2014 כיהנה כחברת דירקטוריון במוסד החינוכי הכפר הירוק.
יפעת סלע הייתה מנכ"לית עמותת "אלומה - למעורבות חברתית ולזהות היהודית", שהוקמה ב-1983 על ידי תנועת הקיבוץ הדתי, מתוך מחויבות לקיומה ולשגשוגה של מדינת ישראל כמדינה יהודית ודמוקרטית.
לקריאה נוספת

יפעת סלע – משרתות באמונה: חיילות דתיות וצה"ל, בתוך ראובן גל (עורך), 'בין הכיפה לכומתה - דת, פוליטיקה וצבא בישראל', מודן 2012 עמוד 529
יפעת סלע על אליס מילר – בתוך 70 פנים למדינה, יניב מגל, הוצאת קוראים, 2018 עמוד 144
הערות שוליים

↑  יפעת סלע, בצוות עמותת אלומה
↑  יניב מגל, ‏מספר הצעירות הדתיות שמתגייסות לצה"ל הוכפל בתוך שנים, באתר גלובס, 13 באוקטובר 2016
↑    הודיה כריש חזוני, ‏אופק שירות, בעיתון מקור ראשון, 28 באוגוסט 2018
↑  חגית ששר, ‏מי שמתגייסת לא נשארת דתייה? העובדות הנכונות מאחורי מה שמספרים לכם, באתר ‏מאקו‏, 20 ביוני 2017
↑  טל שלו‏, הקרב על השירות הלאומי: המועמד של אורי אריאל מול הבת של נתן אשל, באתר וואלה, 13 באוגוסט 2018
↑  עדו בן פורת, ראשי אולפנות: לעצור את מינוי סלע, באתר ערוץ 7, 16 באוגוסט 2018
↑  עטרה גרמן, ‏היא מעודדת גיוס בנות, איך היא רוצה להיות ראש מנהלת השירות לאומי?!, באתר "סרוגים", 15 באוגוסט 2018
↑  "זה משרת אותם באופן הפוך", באתר 103FM
↑   עמותת אלומה:יפעת סלע בחדשות הלילה 29.01.2018, סרטון  באתר יוטיוב
↑  חן ארצי-סרור | צילום: דנה קופל, אשת חיל מי תקרא, באתר ynet, 7 בספטמבר 2017
יעקב אליעזר מיכלין

| --- | --- |
אין תמונה חופשית
 לידה:  14 בנובמבר 1895 כ"ו חשון תרנ"ו ירושלים
 פטירה:  4 ביולי 1951 (בגיל 55) ל' סיוון תשי"א
 מקום קבורה:  בית העלמין נחלת יצחק
 
יעקב אליעזר מיכלין (14 בנובמבר 1895 – 4 ביולי 1951) היה עיתונאי, שופט, ממייסדי הליגה להגנה על זכויות האדם וחבר הנהלת מגן דוד אדום.
קורות חיים

מיכלין נולד בירושלים, ביום כ"ו חשון תרנ"ו (1895), לאביו ר' חיים מיכל מיכלין (עסקן, מורה, עיתונאי, סופר וחוקר), ולאמו בדאנה בת ר' מיכל הכהן (מעורכי "הלבנון", "החבצלת", "האריאל", ואחד משבעת מייסדי שכונת נחלת שבעה ).
למד ב"חדר", סיים לימודיו בבית-הספר למל (תר"ע), גמר את הקולג' האנגלי בירושלים (תרע"ד). באותו הזמן למד תנ"ך, משניות וגמרא אצל מלמדים פרטיים.
פעילות ציבורית

בזמן המלחמה היה קצין בנצרת שלש שנים ואחרי המלחמה נכנס לאוניברסיטה האמריקאית בביירות ובאותו זמן השתתף שם ביסוד "המכבי", הסתדרות המתלמדים העבריים, ואגודת הסטודנטים הציונים "קדימה". היה חבר הוועדים של שלש האגודות הנ"ל. בתר"פ הוסמך לרוקח כימאי וחזר ארצה והתקבל ברוקח בית-החולים הממשלתי. באותה שנה, נבחר לחבר ועד הסתדרות-הרוקחים ונהיה הרוח החיה של הסתדרות זו ועזר לרוקחים עולים בסידורם בארץ. בתקופה זו חקר את בעיית הרוקחות בא"י. בתרפ"ה נשא לאשה את אסתר בת זליג רבינוביץ מוותיקי היישוב במסחר ובתעשייה.
היה חבר ועד בית-העם בירושלים ויו"ר מועדון השחמט "עמנואל לאסקר" (תרפ"ב-פ"ד) שהיה ממייסדיו וחבר מערכת העיתון "השחמט". השתתף עם הד"ר חיים הררי ואחרים ביסוד הסניף הארצישראלי של הליגה להגנת זכויות האדם (מטעם חבר-הלאומים).
בתרפ"ד, 1923, יצא ללמוד מדעי-הטבע באוניברסיטת לוזאן (שווייץ), ובו בזמן היה שם יו"ר אגודת הסטודנטים הציונים "תקוות-ישראל" (האגודה-האחות של "השחר" בז'נבה מיסודו של חיים ויצמן), וסופרו של העיתון הירושלמי "דואר היום". חתם בשמו או בכינויו "בן-חיים". בתרפ"ו הוכתר בתואר "דוקטור למדעי הטבע", ואחרי השתלמות נוספת באוניברסיטה סורבון בפריס והדפסת ספר מדעי בצרפתית על נושא בוטני-אנטומי חזר ארצה ופתח בית-מרקחת בת"א. במשך הזמן קבל נציגות מסחרית ומדעית של בתי-חרושת לרפואות בארצות חוץ והיה ממייסדי "אגודת מפיצי-רפואות בארץ" (יו:"ר משנת תרצ"ד).
מאז שובו ארצה חזר והתמסר לפעילות ציבורית. עמד בראש מוסדות חשובים של תרבות, חברה ועזרה סוציאלית-רפואית. חבר הנהלת אגודת עזרה לחולים כרוניים ומבריאים בתל אביב משנת תרפ"ז ויושב ראשה משנת תרצ"ח. השתתף ביסוד בית-ההבראה "החלמה" ברמת גן,ויושב ראשו משנת תרצ"ח. מתרצ"ב חבר הנהלת מגן דוד אדום בתל אביב ויו"ר ועדת התרבות והספרייה ומתרצ"ו חבר הוועד הפועל המצומצם של אגודות מגן דוד אדום בארץ ישראל ועומד בראש המחלקות להסברה ולאספקה וחבר מערכת עלון מ. ד. א. הראשון שקשר קשרים בין ארצות-הברית ומד"א והקשרים התפתחו אחר כך עד כדי יצירת סניף פעיל בניו יורק.
היה שופט עירוני בת"א. יו"ר ועד היובל להוצאת כתבי המשורר יעקב כהן. מיוזמיו ומחבריו של הוועד להוצאת כתבי הסופר זוסמן סגלוביץ' בתרגום עברי. ביתו שימש בית ועד לעסקנים ולאנשי-רוח ומקום יזמה לפעולות ציבוריות ותרבותיות. בזמן המלחמה ירד פעמים למצריים לראשי הצלב האדום הבין-לאומי בקשר עם משלוח ציוד ועזרה רפואית ליהודים במחנות הריכוז. בזמן המלחמה שמש חבר הוועדה המייעצת למפקח הרפואי וחבר של עוד ועדות ממשלתיות.
כתביו

פרסם מאמרים רבים בעיתונים, בקבצים ובקונטרסים על נושאים שונים ושני ספרים באנגלית ובצרפתית וחמש חוברות:
"האשה והבניה החופשית" (1935),
"ארבע שנות פעולה למגן-דוד-אדום" (1936)
"רשמים מהקונבנט" (1938)
"גלגוליו של עקרון האמונה" (1938)
"מצריף דל לתנועה עולמית" (1946). כמו כן, הכין בכתב יד חבור מדעי גדול על "המן במדבר סיני" פרי חקירותיו המדעיות בלה-סורבון בפריס.
פעילות בבניה החופשית ובני ברית

משנת תרפ"ה, 1924, היה אח בלשכת הבונים החופשים "ברקאי" בתל אביב ובשנים תרצ"ז-צ"ח היה נשיאה. יוזם ומיסד הספרייה המרכזית ויו"ר ועדתה ; חבר מערכת "הבונה החופשי" וחבר הוועד הפועל של הלשכה הגדולה למדינת ישראל. סגן נשיא לשכת בני ברית "שער-ציון". חבר מועדון "רוטרי" יפו-תל אביב והשתתף בשלש ועידות של צירי המזרח הקרוב של מועדוני הרוטרי. חבר בוועד הציבורי של "ברית עברית עולמית", בוועד "בית הלבנון", ממייסדי "התאחדות בני-הישוב" בארץ-ישראל ויו"ר הסניף התל אביבי משנת תש"ב.
נפטר בתל אביב, ב־4 ביולי 1951, נקבר בבית הקברות נחלת יצחק.
לקריאה נוספת

סיפורי ארץ ישראל - מצבות מספרות.
הערות שוליים

↑  דוד תדהר, יעקב אליעזר מיכלין (עמ' 356), באתר האנציקלופדיה לחלוצי הישוב ובוניו
↑  תל אביב, דבר, 10 באוגוסט 1934
↑  יעקב מיכלין, ארבע שנות פעולה למגן דוד אדום: 1932-1936, באתר הספרייה הלאומית
↑  יעקב מיכלין, רשמים מהקונבנט של המזרח הגדול לצרפת: פריז, 19-24 בספטמבר 1938, באתר הספרייה הלאומית
↑  הורד PDF - הספרייה הלאומית של ישראל │ עיתונים, באתר הספרייה הלאומית
↑  Guy de Beer, מִקְרוֹב וּמֵרָחוֹק (1936), באתר לשכת ברקאי, ‏2021-05-16
↑  Jecob Eliezer Michlin, geni_family_tree
↑  יעקב אליעזר מיכלין באתר GRAVEZ
ישי וינשטיין

| --- | --- |

 לידה:  30 בדצמבר 1958 (בן 65)
 ענף מדעי:  גאולוגיה
 מקום מגורים:  ישראל, ארצות הברית
 מקום לימודים:  האוניברסיטה העברית בירושלים 
 הערות:  פרופ' לגאולוגיה במחלקה לגאוגרפיה באוניברסיטת בר-אילן
 תרומות עיקריות
 מחקרים בגאוכימיה, וולקנולוגיה והידרולוגיה
 
ישי וינשטיין (נולד ב-30 בדצמבר 1958) הוא פרופסור לגאולוגיה, חוקר גאוכימיה וראש המעבדה לאיזוטופים רדיואקטיביים באוניברסיטת בר-אילן.
חייו

וינשטיין נולד בחיפה בשנת 1958. למד גאולוגיה באוניברסיטה העברית בירושלים עד לקבלת תואר דוקטור בשנת 1998.
בשנים 1981-1983 שימש כמדריך ומנהל בי"ס שדה קשת-יהונתן. בשנים 1986-1989 שימש כמנהל בי"ס שדה גולן. בשנים 1992-1997, שימש כמנחה באוניברסיטה הפתוחה.
בין השנים 1998-2000, ביצע פוסט דוקטורט במכון סקריפס לאוקיינוגרפיה שבאוניברסיטת קליפורניה בסן דייגו.
בשנים 1995-1996 שימש כמרצה במכללת הרצוג שבגוש עציון. כמו כן, שימש במשך שנים רבות כמרצה במכללת ליפשיץ למורים, ובהמשך נבחר לעמוד בראש החוג לגאוגרפיה של המקום, תפקיד אותו מילא במשך כעשור, בין השנים 2000 ועד לשנת 2010. משנת 1999 מרצה במחלקה לגאוגרפיה באוניברסיטת בר-אילן. בשנת 2015 הועלה לדרגת פרופסור, ומונה לעמוד בראש המעבדה לאיזוטופים רדיואקטיביים, שאותה ייסד, באוניברסיטת בר-אילן.
וינשטיין נשוי, אב לשני בנים ובת, גר בירושלים.
פעילות אקדמית

וינשטיין הוא חוקר פעיל ובולט בתחומים רבים בדגש על גאוכימיה ופטרולוגיה, וולקניזם והידרולוגיה.
מחקריו עוסקים בוולקניזים ותופעות מגמתיות בדגש על פריאטומגמטיזם ולתהליכים המתרחשים במעטפת כדור הארץ. וינשטיין מרבה לעסוק במחקריו בתופעות הקשורות לישראל והוא מהחוקרים הידועים והבולטים ביותר בתחום הוולקניזם והפטרולוגיה של הבזלות בצפון ישראל ורמת הגולן. מחקריו האחרונים בתחום עסקו בתהליכי ההיווצרות של הקומפלקס הוולקני אביטל-בנטל בצפון רמת הגולן. ויינשטיין הציע תאוריה חדשה שבה הציג ראיות שסתרו את התפיסה הקודמת שרווחה בדבר התפתחותו של הקומפלקס הוולקני. ויינשטיין הציע לקשור את סיפור ההתהוות של הקומפלקס לאירועים פריאטומגמתיים שהתרחשו בסמיכות לו, זאת תוך הצגה של ראיות המבוססות על אופי השכבות בחתכים הגאולוגיים, ונוכחותם של שכבות פירוקלסטיות משמעותיות הכוללות שברים מזוותים של סלעי סביבה בגדלים שונים המכילים גם זכוכיות געשיות כולל בחלקים נרחבים של עמק אביטל ואף בעמק קונטרה וכן על דופנותיהם של תל אביטל ובנטל בגבהים שונים, ותוך הסתמכות על תארוכים רדיוגניים בשיטת ארגון-ארגון.
וינשטיין נטל חלק בייעוץ המדעי בתכנון הפארק הוולקני ברמת הגולן.
מחקריו בתחום ההידרולוגיה עוסקים רבות בהיבטים הקשורים לגאוכימיה של מים ואוקיינוגרפיה כימית, הידרולוגיה של קרקעית הים ושל קו החוף, לימוד מפורט של גופי התמלחת הממוקמים מתחת לאגם הכנרת ודפוסי הספיקה של המים המלוחים על ציר הזמן.
מחקרים נוספים עוסקים בתהליכי בריחת מי התהום מאקוויפרים חופיים אל הים, וההשפעות של תהליכים אלו על איכות מי הים בהיבט של כניסת דשנים וכימיקלים המספקים מצע נוח לפריחה מוגברת של אצות, וכן זיהום מי הים בתקופה בה חלק נכבד ממי השתייה מופק בתהליכי התפלה.
נושא חשוב נוסף שנמצא במוקד המחקר העכשווי עוסק בנביעות מים עתירי מתאן בקרקעית הים והשפעת הנביעות כתוצאה משינויים אקלים גלובליים, ומחקרים בפליאו-אקלים הנערכים בקרקעות קפואות עד תוך שילוב כלי מחקר רדיוגנים מתקדמים.
מחקריו נערכים בחלקים שונים בעולם, בעיקר במזרח האוקיינוס השקט, מפרץ מקסיקו, וכן באגם הכנרת, אגמון החולה, ים המלח וחופי הים התיכון של ישראל.
בשנת 2015 הקים את המעבדה לאיזוטופים רדיואקטיביים באוניברסיטת בר-אילן, המעבדה משמשת לביצוע של ניתוחים ומדידות של דוגמיות סלע ומים באמצעות שימוש בסמנים רדיואקטיביים.
הוראה

וינשטין מלמד קורסים רבים במחלקה לגאוגרפיה באוניברסיטת בר-אילן, הקורסים מבוססים על הרצאות פרונטליות. חלק גדול מהקורסים כוללים יציאה למספר ימי שדה. בין הקורסים:
מערכת השמש, חומרי כדור הארץ, מבוא לגאולוגיה, גאולוגיה של ארץ ישראל, מי תהום, וולקניזם, אוקיינוסים, תקופות הקרח, אסונות טבע ושיטות תארוך.
הערות שוליים

↑  Weinstein, Y., Weinberger, R. and Calvert, A, High resolution 40Ar/39Ar study of Mount Avital, northern Golan: reconstructing the interaction between volcanism and a drainage system and their impact on eruptive styles, Bulletin of Volcanology
| --- | --- |
בקרת זהויות :  NLI: 987007269853405171  ISNI: 0000 0004 0222 0226  VIAF: 297925168   WorldCat (עם VIAF): 297925168 
הרצאה במהלך "ליל המדענים", אוניברסיטת בר-אילן, 2014
יצחק נח

| --- | --- |

 לידה:  7 ביולי 1888 כורדיסטן
 פטירה:  1962 (בגיל 73 בערך)
 מדינה:  ישראל 
 תקופת הפעילות:  ?–1962 
 תלמידיו:  הרב אליהו בן זכריה  הרב משה בן מרדכי  הרב ניסים אליהו  הרב עזרא אליהו
 צאצאים:  יפה בן מנשה 
 
הרב חכם יצחק אליהו נח (תמוז תרמ"ח, 7 ביולי 1888–י"ד בשבט ה'תשכ"ב, 18 בינואר או 19 בינואר 1962) היה רב ואב בית דין של קהילות יהודיות בכורדיסטן, ורב מושב אלקוש שבגליל.
ביוגרפיה

נולד בכורדיסטן ב-7 ביולי 1888 (ראש חודש תמוז ה'תרמ"ח) לאליהו נח ולדינה, שהייתה נצר למשפחת ברזאני שהעמידה רבנים ושוחטים בקרב קהילות כורדיסטן במשך כ-400 שנים. בשנת 1893 (ה'תרנ"ג) החל ללמוד בתלמוד תורה בארביל שבכורדיסטן, שם הצטיין בלימודיו ושקידתו בלימוד התורה הפכה לשם דבר.
בשנת 1907 (ה'תרס"ז) קיבל הסמכה לשוחט ובודק על ידי דודיו הרבנים למשפחת ברזאני. תקופה קצרה לאחר מכן הוסמך גם על ידי חכם זכאי ברזאני ועל ידי מורו ורבו הרב אברהם אלכורדי, רב ואב בית דין של העיר ארביל. לאחר פטירת הרב אברהם אלכורדי בשנת 1918 (ה'תרע"ח), התמנה לרב ואב בית דין של העיר ארביל.
בשנת 1927 (ה'תרפ"ז) התמנה לרבה של כוי סנג'ק שבכורדיסטן. בעיר זו כיהן כרב עד שנת 1942 (ה'תש"ב), ומשם עבר לכהן כרבה של סולמניה שבכורדיסטן, עד עלייתו ארצה.
בשנת 1951 (ה'תשי"א) עלה לארץ ישראל יחד עם שתי נשותיו וילדיהם, ביניהם בתו יפה בן מנשה. עם עלייתו ארצה עבר בהצלחה את מבחן הסמיכה לרבנות אצל הראשון לציון בן-ציון מאיר חי עוזיאל. בתקופה זו שימש כרבה של מעברת יוחנן במשך שלוש שנים, עד שנת 1954 (ה'תשי"ד), אז החל לכהן כרב המושב אלקוש שבגליל עד פטירתו ב-2 בפברואר 1962 (י"ד בשבט ה'תשכ"ב).
כך תואר את הרב יצחק נח ובן דודו הרב יצחק ברזאני בידי אחד מבני משפחתם:
כולנו אנחנו ואבותינו ואבות אבותינו כל תפילותינו ומאויינו וכיסופינו וגעגועינו היו שהקב"ה יזכנו לעלות ארצה לבנות ולהבנות בה ולחונן את עפרה. הרבנים והשו"ב בחו"ל עשו מאמצים עילאיים וסיכנו את נפשם להגיע לכל כפר נידח גם אם הייתה שם משפחה אחת יהודית, בכד להאכילם בשר כשר. וזה היה התפקיד החשוב והנעלה מכל. ובזכות זה ב"ה זכינו ה' להגיע לארץ ישראל. שני הרבנים הנ"ל היו מגדולי רבני יהדות כודיסתן העיראקית והעמידו עשרות ומאות תלמידים. חלקם הוסמכו לרבנים ושוב"ים וחלק גדול היו תלמידי חכמים, חסידים ולומדי תורה, נחבאים אל הכלים. וכולם – הם ותלמידיהם ותלמידי תלמידיהם עלו לא"י מתוך ציונות ואהבת הארץ. וגם אם בשנים הראשונות סבלנו הרבה מחסור ועוני. קבלנו את הכל בשמחה וששון ומייחלים לחסדיו של הקב"ה שיגאלנו גאולת עולם וישלח לנו את משיח צדקנו ויבנה לנו את בית מקדשנו ותפארתנו בב"א.
הרבנים הנ"ל הם ובניהם ותלמדיהם ולתלמידי תלמידיהם כולם יחד היו ששים ושמחים ביום חג העצמאות, ה' באייר, של מדינת ישראל. קראו הלל ועשו משתה ושמחה ויום טוב.
היו מברכים את מדינת ישראל ואת מנהיגיה וצבאה וחייליה בפתיחת ארון הקודש והוצאת ספר תורה. וב"ה שגם אנחנו עושים כמותם וממשיכים את דרכם בקודש.
הנהגותיו

עסק בחייו במקצועות הרבנות השונים, אך בישראל סירב לשמש כדיין. פסיקתו הונהגה בדרך כלל על פי הרב יוסף חיים, ודאג לשמר את מנהגיהם של יהודי כורדיסטן. עסק בקבלה ובקבלה מעשית כדוגמת כתיבת קמיעות, גורלות, וכדומה.
מתלמידיו

הרב אליהו בן זכריה - רב המושב מיטב שבחבל תענך
הרב משה בן מרדכי - הרב של טירת כרמל.
הרב ניסים אליהו - הרב של מושב שתולה
הרב עזרא אליהו - הרב של מושב עין יעקב
לקריאה נוספת

הרב משה הלל, תולדות יצחק - תולדות חייהם של הרב יצחק נח והרב יצחק ברזאני, 1994
| --- | --- |
בקרת זהויות :  NLI: 987007412287205171  GND: 1174850094  VIAF: 2847153239460629450006   WorldCat (עם VIAF): 2847153239460629450006
יפתח אשכנזי

| --- | --- |
אין תמונה חופשית
 לידה:  12 באפריל 1980 (בן 44) כרמיאל, ישראל 
 מדינה:  ישראל 
 מקום לימודים:  האוניברסיטה העברית בירושלים 
 שפות היצירה:  עברית 
 פרסים והוקרה:  פרס היצירה לסופרים עבריים (2017) 
 
יפתח אשכנזי (נולד ב-12 באפריל 1980) הוא סופר ומבקר ספרות ישראלי.